b'\n_START_ARTICLE_\nManuel Aza\xc3\xb1a\n_START_SECTION_\nKuningaskunnan aika\n_START_PARAGRAPH_\nAza\xc3\xb1a syntyi varakkaaseen perheeseen. H\xc3\xa4n opiskeli lakitiedett\xc3\xa4 Zaragozan ja vuodesta 1898 Madridin yliopistoissa. Valmistuttuaan lakimieheksi h\xc3\xa4n ty\xc3\xb6skenteli vuodesta 1911 oikeusministeri\xc3\xb6n virkamiehen\xc3\xa4. Saatuaan stipendin h\xc3\xa4n t\xc3\xa4ydensi vuosina 1911\xe2\x80\x931912 opintojaan Sorbonnen yliopistossa Pariisissa. Aza\xc3\xb1a sai Pariisissa vaikutteita eurooppalaisesta ajattelusta. Espanjaan palatessaan h\xc3\xa4n oli omaksunut kirkonvastaisen ja osin radikaalin maailmankuvan. Aza\xc3\xb1a tuli t\xc3\xa4m\xc3\xa4n j\xc3\xa4lkeen tunnetuksi lehtimiehen\xc3\xa4 ja kirjailijana. H\xc3\xa4n toimi vuosina 1913\xe2\x80\x931920 kirjailijaseura Madridin Ateneon p\xc3\xa4\xc3\xa4sihteerin\xc3\xa4 ja vieraili vuonna 1916 sen l\xc3\xa4hett\xc3\xa4m\xc3\xa4n\xc3\xa4 tarkkailijana ensimm\xc3\xa4isen maailmansodan rintamilla. H\xc3\xa4net valittiin vuonna 1930 seuran puheenjohtajaksi._NEWLINE_Aza\xc3\xb1a muun muassa k\xc3\xa4\xc3\xa4nsi espanjaksi englantilaisen George Borrow\xe2\x80\x99n muistelmateoksen The Bible in Spain ja sai vuonna 1926 kirjallisuuden valtionpalkinnon kirjoittamastaan kirjailija Juan Valeran el\xc3\xa4m\xc3\xa4kerrasta. Aza\xc3\xb1a julkaisi vuonna 1927 kirkonvastaisen romaanin El jardin de los frailes (\xe2\x80\x9dMunkkien puutarha\xe2\x80\x9d). H\xc3\xa4n toimitti my\xc3\xb6s er\xc3\xa4it\xc3\xa4 poliittisia lehti\xc3\xa4, jotka lakkautettiin Miguel Primo de Riveran hallinnon aikana. Politiikkaan Aza\xc3\xb1a osallistui alkujaan reformistipuolueen riveiss\xc3\xa4, mutta ei menestynyt vaaleissa. Vuonna 1925 h\xc3\xa4n perusti oman Acci\xc3\xb3n Republicana -nimisen tasavaltalaisen puolueen. Sen toiminta k\xc3\xa4ynnistyi varsinaisesti vasta vuonna 1930. Aza\xc3\xb1a oli elokuussa 1930 yksi San Sebasti\xc3\xa1nin sopimuksen allekirjoittajista. Kyseess\xc3\xa4 oli useiden keskustan ja vasemmiston puolueiden yhteinen sitoumus vaatia kuningas Alfonso XIII:tta luopumaan kruunusta.\n_START_SECTION_\nEnsimm\xc3\xa4inen p\xc3\xa4\xc3\xa4ministerikausi ja oppositiovuodet\n_START_PARAGRAPH_\nAlfonso XIII:n l\xc3\xa4hdetty\xc3\xa4 maasta tasavaltalaiset perustivat huhtikuussa 1931 v\xc3\xa4liaikaisen hallituksen, johon Aza\xc3\xb1a tuli sotaministeriksi. Upseerikunnan harmiksi h\xc3\xa4n supisti armeijaa. Aza\xc3\xb1a oli my\xc3\xb6s johtava hahmo tasavaltalaisten lis\xc3\xa4tess\xc3\xa4 parlamentin k\xc3\xa4sittelyss\xc3\xa4 uuteen perustuslakiin katolisen kirkon ja papiston erioikeuksien lakkauttamista merkinneet pyk\xc3\xa4l\xc3\xa4t. H\xc3\xa4nen mielest\xc3\xa4\xc3\xa4n juuri kirkko oli syyp\xc3\xa4\xc3\xa4 Espanjan takapajuisuuteen. Perustuslaki my\xc3\xb6s m\xc3\xa4\xc3\xa4r\xc3\xa4si kouluopetuksen kirkosta riippumattomaksi, antoi naisille t\xc3\xa4yden \xc3\xa4\xc3\xa4nioikeuden ja salli maaomaisuuden uudelleenjakamisen._NEWLINE_P\xc3\xa4\xc3\xa4ministeri Niceto Alcal\xc3\xa1 Zamora ei hyv\xc3\xa4ksynyt kirkonvastaista lains\xc3\xa4\xc3\xa4d\xc3\xa4nt\xc3\xb6\xc3\xa4 ja erosi lokakuussa 1931, mink\xc3\xa4 j\xc3\xa4lkeen Aza\xc3\xb1asta tuli uusi p\xc3\xa4\xc3\xa4ministeri. Koska h\xc3\xa4nen oma Acci\xc3\xb3n Republicana -puolueensa oli pieni, h\xc3\xa4nen hallituksensa nojasi varsinkin sosialistisen ty\xc3\xb6v\xc3\xa4enpuolueen (PSOE) tukeen. Aza\xc3\xb1an hallitus yritti p\xc3\xa4\xc3\xa4tt\xc3\xa4v\xc3\xa4isesti toteuttaa yhteiskunnallisia uudistuksia, kuten maareformin ja alueellisen itsehallinnon, mutta ei tahtonut saada esityksi\xc3\xa4\xc3\xa4n l\xc3\xa4pi parlamentissa. Ensi t\xc3\xb6ikseen hallitus saattoi uskonnonvapauden voimaan, salli avioeron ja m\xc3\xa4\xc3\xa4r\xc3\xa4si jesuiittaj\xc3\xa4rjest\xc3\xb6n lakkautettavaksi. Vuonna 1931 s\xc3\xa4\xc3\xa4detty tasavallan suojelulaki her\xc3\xa4tti kiistoja ja Aza\xc3\xb1a reagoi sek\xc3\xa4 oikeiston ett\xc3\xa4 \xc3\xa4\xc3\xa4rivasemmiston oppositiotoimintaan niin jyrk\xc3\xa4sti, ett\xc3\xa4 se alensi h\xc3\xa4nen suosiotaan. Kenraali Jos\xc3\xa9 Sanjurjon ep\xc3\xa4onnistunut vallankaappausyritys elokuussa 1932 vahvisti joksikin aikaa hallituksen kannatusta parlamentissa ja jotkin t\xc3\xa4rke\xc3\xa4t reformit saatiin viety\xc3\xa4 l\xc3\xa4pi. Uudistusten hitaus sai kuitenkin sosialistit vet\xc3\xa4m\xc3\xa4\xc3\xa4n pettynein\xc3\xa4 tukensa pois hallitukselta, joka joutui eroamaan syksyll\xc3\xa4 1933._NEWLINE_Marraskuun 1933 parlamenttivaaleissa Aza\xc3\xb1an puolue sai vain viisi edustajaa. Kev\xc3\xa4\xc3\xa4ll\xc3\xa4 1934 se kuitenkin yhdistyi kahden muun samaa aatesuuntausta edustaneen puolueen kanssa uudeksi Tasavaltalainen vasemmisto -puolueeksi. Asturian levottomuuksien aikana lokakuussa 1934 uusi keskustaoikeistolainen hallitus pid\xc3\xa4tti Aza\xc3\xb1an, jota syytettiin kapinan lietsomisesta Kataloniassa. H\xc3\xa4net kuitenkin todettiin oikeudessa syytt\xc3\xb6m\xc3\xa4ksi ja vapautettiin joulukuussa, mink\xc3\xa4 seurauksena h\xc3\xa4n sai osakseen yleisen my\xc3\xb6t\xc3\xa4tunnon. Toinen syyte aseiden toimittamisesta Asturian kapinallisille kaatui perustuslakioikeudessa huhtikuussa 1935.\n_START_SECTION_\nToinen p\xc3\xa4\xc3\xa4ministerikausi ja presidenttikausi\n_START_PARAGRAPH_\nAza\xc3\xb1a tuki tammikuussa 1936 keskustan ja vasemmiston puolueiden uuden liittouman eli kansanrintaman perustamista. Kansanrintaman saatua enemmist\xc3\xb6n helmikuun 1936 parlamenttivaaleissa Aza\xc3\xb1a kokosi nopeasti uuden hallituksen. Ensi t\xc3\xb6ikseen uusi hallitus vapautti 30\xc2\xa0000 Asturian kapinan aikana vangittua, lakkautti \xc3\xa4\xc3\xa4rioikeistolaisen falangistipuolueen, toteutti uuden maareformin ja siirsi oikeistolaisina tunnettuja kenraaleja syrj\xc3\xa4isille komentopaikoille Manner-Espanjan ulkopuolelle. Parlamentti erotti pian presidenttin\xc3\xa4 vuodesta 1931 toimineen Alcal\xc3\xa1 Zamoran, ja Aza\xc3\xb1a valittiin h\xc3\xa4nen seuraajakseen toukokuussa 1936. H\xc3\xa4n yritti est\xc3\xa4\xc3\xa4 hallitusvaltaa valumasta kokonaan sosialistisen vasemmiston k\xc3\xa4siin. Kun oikeistolaiset kenraalit aloittivat kapinan hein\xc3\xa4kuussa 1936, Aza\xc3\xb1a yritti est\xc3\xa4\xc3\xa4 tilanteen eskaloitumisen nimitt\xc3\xa4m\xc3\xa4ll\xc3\xa4 p\xc3\xa4\xc3\xa4ministeriksi sovittelijana tunnetun Diego Mart\xc3\xadnez Barrion. Oli kuitenkin jo liian my\xc3\xb6h\xc3\xa4ist\xc3\xa4, ja kapina laajeni kolme vuotta jatkuneeksi sis\xc3\xa4llissodaksi. Aza\xc3\xb1a j\xc3\xa4i vastentahtoisesti jatkamaan presidenttin\xc3\xa4, mutta h\xc3\xa4n oli t\xc3\xa4m\xc3\xa4n j\xc3\xa4lkeen l\xc3\xa4hinn\xc3\xa4 en\xc3\xa4\xc3\xa4 vain tasavallan keulakuva. Sosialisti Francisco Largo Caballeron tultua syyskuussa 1936 p\xc3\xa4\xc3\xa4ministeriksi sis\xc3\xa4politiikka siirtyi kokonaan vasemmiston k\xc3\xa4siin._NEWLINE_Aza\xc3\xb1a l\xc3\xa4hti p\xc3\xa4\xc3\xa4kaupunki Madridista syksyll\xc3\xa4 1936 ja oleskeli suurimman osan sis\xc3\xa4llissodan ajasta Kataloniassa. H\xc3\xa4n oli paljolti syrj\xc3\xa4ss\xc3\xa4 p\xc3\xa4\xc3\xa4t\xc3\xb6ksenteosta. Toisin kuin tasavallan hallitus, h\xc3\xa4n kannatti sis\xc3\xa4llissodan p\xc3\xa4\xc3\xa4tt\xc3\xa4mist\xc3\xa4 neuvotteluilla kapinallisten kanssa. Sis\xc3\xa4llissodan p\xc3\xa4\xc3\xa4ttyess\xc3\xa4 Francisco Francon joukkojen voittoon Aza\xc3\xb1a ja tasavallan hallitus joutuivat 5. helmikuuta 1939 pakenemaan rajan yli Ranskaan. Aza\xc3\xb1a ilmoitti my\xc3\xb6hemmin samana vuonna eronneensa pakolaishallituksen presidentin teht\xc3\xa4vist\xc3\xa4, sill\xc3\xa4 sota oli h\xc3\xa4vitty.\n_START_SECTION_\nMaanpako ja kuolema\n_START_PARAGRAPH_\nAza\xc3\xb1a asui viimeiset aikansa Montaubanissa etel\xc3\xa4isess\xc3\xa4 Ranskassa. Syksyll\xc3\xa4 1940 Meksikon Ranskan-suurl\xc3\xa4hetyst\xc3\xb6 otti h\xc3\xa4net diplomaattiseen suojelukseensa, jotta Vichyn Ranskan viranomaiset eiv\xc3\xa4t voisi luovuttaa h\xc3\xa4nt\xc3\xa4 Francon Espanjaan. Aza\xc3\xb1an viimeist\xc3\xa4 asuinpaikkaa, hotellihuonetta Hotel du Midiss\xc3\xa4 Montaubanissa suojelivat Meksikon sotilasedustajat ja diplomaatit. H\xc3\xa4nen siirt\xc3\xa4mist\xc3\xa4\xc3\xa4n suurl\xc3\xa4hetyst\xc3\xb6n turviin Vichyyn suunniteltiin, mutta h\xc3\xa4n ehti kuolla ennen sit\xc3\xa4 marraskuussa 1940. Vichyn viranomaiset kielsiv\xc3\xa4t k\xc3\xa4ytt\xc3\xa4m\xc3\xa4st\xc3\xa4 Espanjan toisen tasavallan lippua Aza\xc3\xb1an hautajaisissa, joten h\xc3\xa4nen arkkunsa peitettiin sen sijaan Meksikon lipulla. H\xc3\xa4net haudattiin Montaubaniin.'